Meer as 100 vas ná polisieklopjagArgieffoto Die klopjag is deur die Suid-Afrikaanse polisiediens, die Johannesburg-metropolisie en lede van die weermag uitgevoer. Lt. Kay Makhubela, polisiewoordvoerder, het gesê die klopjag het 02:00 begin en gaan steeds voort. “Meer as 100 mense is tot dusver in hegtenis geneem vir die besit van dagga en gevaarlike wapens soos pangas. Ander was gesoekte verdagtes wat inhegtenisnemings ontduik het.” Sommige verdagtes is ook in hegtenis geneem omdat hulle onwettig in die land was. Beamptes van die departement van binnelandse sake was op die toneel om hul permitte te verifieer. Volgens Makhubela is die klopjag uitgevoer nadat inligting ontvang is dat onwettige aktiwiteite in die gebied plaasvind. Die weermag en die polisie het onlangs ook ŉ gesamentlike klopjag in Jeppestown in die Johannesburg-sakesentrum, asook in die Alexandra informele nedersetting uitgevoer. Makhubela het gesê die polisie sal met klopjagte voortgaan in plekke waar onwettige aktiwiteite plaasvind.